ЗАПОСЛЕНИМА У ПРАВОСУЂУ
-за интерну јавну расправу-


У прилогу се налази трећи део радне верзије Закона о запосленима у правосуђу које је саставио Главни одбор Синдиката судске власти. 

Најзначајни предлози односе се на увођење нових звања, коефицијента и предлог за повећање плате с тим у вези, као и на повећање свих других примања.


Након што се сви запослени у правосуђу упознају са наведеним предлогом и изврше његову анализу, неопходно је да се на нивоу сваког органа до 24.04.2026. године направи списак предлога запослених сваког појединачног органа за унапређење предложених одредби и достави на мејл sindikatsudskevlasti@gmail.com.


Када прикупимо све предлоге, објавићемо целокупну радну верзију Закона о запосленима у правосуђу. И након тога, смо отворени за сав питања и коначне предлоге.

Трећи део радне верзије Закона о запосленима у правосуђу
Члан 144a
Запослени може обављати послове радног места на издвојеном месту рада и радом на даљину.


Рад на издвојеном месту рада је рад код којег запослени послове обавља од куће или у другом простору сличне намене, који је одређен на основу договора запосленог и правосудног органа, а који није простор правосудног органа.


Рад на даљину је рад који се увек обавља путем информационо-комуникационе технологије, при чему правосудни орган и запослени утврђују право запосленог да самостално одређује где ће тај рад обављати, што може бити промењиво и зависи од воље запосленог.


Рад на издвојеном месту рада и рад на даљину може се обављати као привремен или повремен (хибридни модел рада).


Привремени рад на издвојеном месту рада или рад на даљину је рад код којег запослени сходно својим личним потребама у одређеном раздобљу, а посебно у случају родитеља детета до навршене 7. године живота или пружаоца неге сагласно посебном закону, обавља послове радног места на издвојеном месту рада или радом на даљину.


Повремени рад на издвојеном месту рада или рад на даљину је рад код којег запослени одређени део радне недеље односно месеца обавља послове радног места на издвојеном месту рада или радом на даљину, а преостали део у простору правосудног органа.


Правосудни органи ће подстицати примену хибридног модела рада у складу са својим организационим и техничким условима, посебно водећи рачуна о квалитету рада, доступности јавних услуга, информационој сигурности, заштити здравља и равнотежи између пословног и приватног живота.


У случају ванредних околности насталих због епидемије болести, потреса, поплаве, еколошког инцидента и сличних појава руководилац правосудног органа може, ради осигурања редовног обављања послова правосудног органа, те заштите здравља и сигурности запослених и других особа, одредити рад на издвојеном месту рада за све или поједине запослене.
ОДЛУЧИВАЊЕ О ПРАВИМА И ДУЖНОСТИМА
Члан 145.

О правима и дужностима запосленог у правосуђу одлучује руководилац решењем, ако овим или другим законом или другим прописом није друкчије одређено.

При одлучивању о правима и дужностима запосленог примењује се закон којим се уређује општи управни поступак, изузев код одлучивања о одговорности за штету.
ЖАЛБЕНE КОМИСИЈE

Члан 146.

Врсте жалбених комисија су Жалбена комисија судова и Жалбена комисија јавног тужилаштва.
Жалбенa комисија одлучујe о жалбама запослених у правосуђу на решења којима се одлучује о њиховим правима и дужностима и о жалбама учесника интерног и јавног конкурса.

Жалбена комисија има сва овлашћења другостепеног органа и примењује закон којим се уређује општи управни поступак.

Члан 147.
Жалбена комисија је дужна да одлучи о жалби у року од 30 дана од дана њеног пријема ако овим законом није друкчије одређено, иначе се сматра да је жалба одбијена.
О жалби на решење којим конкурсна комисија одбацује пријаве на конкурс жалбена комисија дужна је да одлучи у року од 8 дана од дана њеног пријема, иначе се сматра да је жалба одбијена.
Против одлуке жалбене комисије може да се покрене управни спор.

Члан 148.
Председника и чланове Жалбене комисије судова именује Високи савет судства, међу запосленима из судова.

Председника и чланове Жалбене комисије јавног тужилаштва именује Високи савет  тужилаштва, међу запосленима из јавних тужилаштава.

Мандат чланова траје 5 година и могу да буду поново именовани.

Председници жалбених комисија врше искључиво дужност председника жалбене комисије и после престанка дужности председника имају право да се врате на своје или друго одговарајуће радно место у правосудном органу.

Број чланова жалбене комисије не може бити мањи од шест.
Жалбена комисија је у свом раду самостална и ради у већу од три члана.

Чланови жалбених комисија имају право на накнаду за рад, чију висину одређују Правосудни савети.

Свака жалбена комисија доноси Пословник о свом раду, којим поред осталог одређује број и начин образовања већа.

Жалбена комисија има своје печат, према закону којим се уређује печат државних органа.

Члан 149.
Дужност члана жалбене комисије престаје кад протекне време на које је именован, ако поднесе писмену оставку, навршењем радног века или разрешењем.

Уместо члана жалбене комисије коме је дужност престала пре времена именује се нови, до окончања мандата жалбене комисије.

Члан 150.
Члан жалбене комисије разрешава се ако несавесно врши своје дужности или ако је осуђен на казну затвора од најмање 6 месеци или за кажњиво дело које га чини недостојним дужности у жалбеној комисији.

Члан жалбене комисије који је именован међу запосленима у правосуђу разрешава се и ако му престане радни однос или му коначним решењем буде изречена дисциплинска казна.
Председник жалбене комисије разрешава се дужности председника ако је несавесно или неуспешно врши.

Против решења о разрешењу жалба није допуштена, али може да се покрене управни спор.

Члан 151.

Жалбене комисије најмање једном годишње подносе извештаје о свом раду Правосудним саветима.

На интернет презентацији Правосудних савета, објављују се одлуке жалбене комисије о питањима која су најчешћи предмет одлучивања жалбене комисије у складу са прописом о заштити података о личности.

Стручно-техничке и административне послове за Жалбену комисију судова врши Административна канцеларија Високог савета судства, а за Жалбену комисију јавног тужилаштва Административна канцеларија Високог савета тужилаштва код којих се обезбеђују и средства за рад комисија.

УРЕЂЕЊЕ КАДРОВСКОГ СИСТЕМА

КАДРОВСКИ ПЛАН

Члан 152.

Кадровски план састоји се од приказа броја запослених у правосуђу према радним местима и броја запослених са радним односом на неодређено време који су потребни у години за коју се кадровски план доноси, од приказа броја приправника чији се пријем планира и броја запослених чији се пријем у радни однос на одређено време планира због могућег повећања обима посла.

Члан 153.

Сваки правосудни орган припрема нацрт свог кадровског плана истовремено са припремом нацрта закона о буџету, тако да буде усклађен с њим, и нацрт доставља органу који припрема предлог кадровског плана.

Предлог кадровског плана за судове и јавна тужилаштва припремаjу Правосудни савети.

Влада уредбом ближе уређује припрему нацрта и предлога кадровског плана у свим државним органима.

Члан 154.

Кадровски план доноси се у року од 30 дана од дана доношења закона о буџету, у складу са средствима која су обезбеђена у буџету Републике Србије.

Кадровски план за судове и јавна тужилаштва доносе Правосудни савети, након што прибавe сагласност Mинистарства надлежног за послове финансија.

Кадровски план састоји се од збирних и појединачних података за правосудне органе које обухвата.

Члан 155.

Сваки правосудни орган спроводи део кадровског плана који се на њега односи.

За спровођење кадровског плана одговоран је руководилац.

Члан 156.

У погледу кадровске евиденције примењују се одредбе чл. 159-163 Закона о државним службеницима. 

ПЛАТЕ, НАКНАДЕ И ДРУГА ПРИМАЊА 

Члан 157.

Плата запослених у правосуђу састоји се од основне плате и додатака на плату.

У плату се урачунавају и порези и доприноси који се плаћају из плате.

Запослени у правосуђу остварују право на плату од дана када ступе на рад, а престаје им право на плату од дана када им престане радни однос.

Члан 158.

Запослени у правосуђу имају право на месечну плату.
Запосленима се гарантује једнака плата за исти рад или рад исте вредности који остварују код послодавца.

Под радом једнаке вредности подразумева се рад за који се захтева исти степен стручен спреме, односно образовања, знањa и способности, у коме је остварен једнак радни допринос уз једнаку одговорност.

Плата се исплаћује у текућем месецу за претходни месец и то први део плате исплаћује се најкасније до 15ог у текућем месецу за претходни месец за који се врши исплата, а други део најкасније 30ог у текућем месецу за претходни месец за који се врши исплата. 
Средства за плате, накнаде и друга примања запослених у правосуђу обезбеђују се у буџету Републике Србије.
Члан 159.
Основна плата се одређује множењем коефицијента са основицом за обрачун и исплату плата (у даљем тексту: основица).

Основна плата припада запосленом који ради пуно радно време или радно време које се сматра пуним радним временом.

Запослени који не ради пуно радно време има право на основну плату која је сразмерна дужини његовог радног времена.

Члан 160.

Основица је јединствена и утврђује се за сваку буџетску годину законом о буџету Републике Србије (предлог да буде 76.000,00 динара).

Основица се 1. јануара сваке године обавезно усклађује са стопом инфлације у претходној години.

Ако је основна плата запосленог нижа од минималне зараде утврђена на основу одлуке Социјално-економског савета Републике Србије, односно Владе о минималној цени рада за месец за који се врши обрачун и исплата, запослени има право на основну плату у висини минималне зараде за тај месец, у складу са законом. 
Одређивање коефицијента, платне групе и платног разреда
Члан 161.

Коефицијенти се одређују тако што се свако радно место сврстава у једну од 5 платних група.
Радно место сврстава се у платну групу која одговара звању у које је разврстано.


У свакој платној групи у коју су сврстана радна места постоје платни разреди.


Платни разреди изражавају напредовање на истом радном месту под условима који су одређени овим законом.

Коефицијент за радно место одређује се према платном разреду платне групе у којој се налази то радно место.

Коефицијенти су следећи:
1. правосудни саветници припадају првој платној групи;

-платни разреди су:

1,41-правосудни приправник

1,66-саветник

2-самостални саветник

2,33-виши саветник

2,66-саветник суда

2,91-самостални саветник суда

3,16-виши саветник суда

3,66-саветник Врховног и Управног суда/саветник Врховног јавног тужилаштва

2. правосудни сарадници припадају другој платној групи;

платни разреди су:

1,38-почетна плата са вишом/високом школом

1,66-3 године+оцена

1,91-6 година+оцена

2,16-9 година+оцена

2,41-12 година

1,66-почетна плата са факултетом

1,91-3 године+оцена

2,16-6 година+оцена

2,41-9 година+оцена

2,66-12 година+оцена

3. правосудни службеници са основном школом припадају трећој платној групи:

коефицијент 1,16

4. правосудни службеници из чл. 21 т. 13, 15, 30, 39, 42-50 и 52 овог закона припадају четвртој платној групи:

коефицијент 1,25

5. остали правосудни службеници припадају петој платној групи:

1,2-почетна плата 

1,33-3 године+оцена

1,5-6 године+оцена

1,66-9 године+оцена

1,83-12 године+оцена

Члан 162.

Коефицијент одређује руководилац правосудног органа решењем.


Решењем о коефицијенту одређује се платна група у којој се налази радно место, број платног разреда и висина коефицијента.

Члан 163.

Запослени у правосуђу по основу вредновања радне успешности награђује се одређивањем већег коефицијента, осим запослених са основном школом и правосудних службеника из чл. 21 т. 13, 15, 30, 39, 42-50 и 52.
Правосудном саветнику коме је у два узастопна вредновања радне успешности утврђена оцена “нарочито се истиче” или “истиче се” одређује се наредни коефицијент.

Осталим запосленима којима је у два од три вредновања радне успешности утврђена оцена “нарочито се истиче” или “истиче се” одређује се наредни коефицијент.

Члан 164.

Запосленом који напредује на непосредно више радно место одређује се коефицијент првог платног разреда платне групе у којој се налази његово ново радно место, а ако је он нижи од коефицијента који је имао пре напредовања, одређује му се коефицијент који је непосредно виши од коефицијента који је имао пре напредовања.


Запосленом који тек заснива радни однос одређује се коефицијент првог платног разреда платне групе у којој се радно место налази.


Запосленом који ступа на радно место руководиоца унутрашње јединице увећава се коефицијент за 50%, а кад престане да руководи унутрашњом јединицом коефицијент се смањује за 50%.

Запосленом који је трајно или привремено премештен на друго радно место које је у истом звању као радно место с кога је премештен (одговарајуће радно место) одређује се коефицијент који је имао до премештаја.



Ако се запослени преузима у други правосудни орган на радно место које је разврстано у исто звање, одређује му се платни разред платне групе који је имао у правосудном органу из кога се преузима.
Ако се запослени преузима у други правосудни орган на радно место које је разврстано у непосредно више звање, одређује му се први платни разред платне групе у коју је сврстано то радно место.


Ако се запослени преузима у други правосудни орган на радно место које је разврстано у ниже звање, одређује му се платни разред који је имао пре преузимања у платној групи у коју је сврстано то радно место.


Приправнику се одређује коефицијент који износи 90% коефицијента првог платног разреда платне групе у којој се налази радно место на које би био распоређен после приправничког стажа.

Додаци на основну плату

Члан 165.

Запослени на радном месту са високом стручном спремом који има завршене и магистарске/мастер академске студије има право на додатак на основну плату у висини од 4% основне плате, а запослени на радном месту са високом стручном спремом који има завршене докторске студије има право на додатак на основну плату у висини од 8% основне плате.

У погледу признавања овог додатка мастер студије подразумевају VII-2 степен стручне спреме, односно 300 ЕСПБ бодова.


Члан 166.


Запослени у правосуђу има право на додатак на основну плату од 0,5% основне плате за сваку навршену годину рада у радном односу код послодавца, без обзира у ком правосудном органу је био запослен (минули рад).


Запослени има право на додатак на основну плату за рад од 22 сата до 6 сати наредног дана (рад ноћу).


Додатак за сваки сат рада ноћу износи 28,6% вредности радног сата основне плате запосленог.


Запослени има право на додатак на основну плату за рад на дан празника који није радни дан.


Додатак за сваки сат рада на дан празника који није радни дан износи 121% вредности радног сата основне плате запосленог.


Члан 167.


Ако по писменом налогу претпостављеног запослени ради и послове који нису у опису његовог радног места због тога што је привремено повећан обим послова или ради и послове одсутног запосленог, има право на додатак за додатно оптерећење.


Додатак за додатно оптерећење месечно износи 15% основне плате, 20% основне плате ако запослени замењује руководиоца унутрашње јединице до 10 радних дана, а 25% основне плате ако га замењује дуже од 10 дана.

Члан 168.


Запослени за сваки сат који по налогу претпостављеног ради дуже од пуног радног времена (прековремени рад) има право на сат и по слободно.


Рад дужи од пуног радног времена месечно се прерачунава у слободне сате, које запослени може да искористи у току наредног месеца.


Изузетно, уз претходну сагласност запосленог, прековремени рад може бити уведен и у трајању дужем од оног утврђеног општим прописима о раду, најдуже до 20 сати недељно.


Прековремени рад може бити уведен за најдуже 90 дана у календарској години.

Запослени коме због природе послова радног места не буде омогућено да у току наредног месеца искористи слободне сате, за сваки сат прековременог рада исплатиће се вредност сата основне плате увећано за 28,6%.

Право на додатак за прековремени рад утврђује се решењем руководиоца органа које у образложењу мора да садржи разлоге због којих запослени не може да искористи слободне сате.

Члан 169.


Запослени који ван радног времена мора да буде доступан (у приправности) да би ако устреба извршио неки посао свог радног места, има право на додатак за приправност.


Додатак за сваки сат приправности износи 20% вредности радног сата основне плате запосленог.

План приправности доноси руководилац правосудног органа.

Члан 170.


Ако су се истовремено стекли услови за додатак на плату по више основа, проценат увећања не може бити нижи од збира процената по сваком од основа увећања. 
Запосленом који је за време приправности позван да изврши неки посао свог радног места време ефективног рада по позиву рачуна се као прековремени рад.


Члан 171.

Право на додатак и висина додатка на основну плату, изузев додатка за време проведено у радном односу, одређује се решењем које доноси руководилац правосудног органа, односно лице или тело које је одређено посебним прописом.

Додатак за време проведено у радном односу је саставни део решења о коефицијенту.

Члан 172.
Запослени има право на накнаду трошкова рада и боравка на терену (теренски додатак) чија висина износи 20% вредности радног сата основне плате запосленог. 

Рад на терену јесте рад који се по природи посла врши изван службених просторија послодавца, ван места рада који подразумева рад и боравак на терену и на који се запослени, по налогу овлашћеног лица, упућује да изврши службени посао. 

ПРАВО НА НАКНАДУ ПЛАТЕ


Члан 173.


Док користи годишњи одмор и плаћено одсуство које му је одобрено према општим прописима о раду или посебном колективном уговору, запослени има право на накнаду плате која се обрачунава и исплаћује у истом износу као да је радио.


Право на накнаду плате у истом износу као да је радио запослени има и ако није радио на дан празника који није радни дан или ако се одазвао на војну вежбу или на позив државног органа.

Правосудни орган у коме ради запослени који се одазвао на војну вежбу или на позив државног органа има право да му орган на чији се позив запослени одазвао рефундира исплаћену накнаду плате, ако законом није друкчије одређено.

Члан 174.


Запослени који не ради до 30 дана због болести или повреде (привремена спреченост за рад) има право на накнаду плате која износи:


1) 80% основне плате за месец у коме је одсуствовао због болести или повреде ван рада;


2) 100% основне плате за месец у коме је одсуствовао због професионалне болести или повреде на раду.


Накнада плате не може бити нижа од минималне зараде утврђене општим прописима о раду.


Члан 175.


Запослени који је удаљен с рада због тога што је против њега покренут дисциплински поступак због теже повреде дужности из радног односа има, док је удаљен с рада, право на накнаду плате која износи 65% основне плате за месец који претходи месецу у коме је донесено првостепено решење о удаљењу.


Запослени против кога је дисциплински поступак обустављен или који је ослобођен у дисциплинском поступку има право на разлику између исплаћене накнаде плате и пуног износа основне плате.


Док је нераспоређен, запослени има право на накнаду плате која износи 80% основне плате за месец који претходи месецу у коме је донесено првостепено решење да је нераспоређен. 

Запослени коме је одређен притвор има право на накнаду плате према општим прописима о раду, која се исплаћује на терет органа који је одредио притвор.


Члан 176.

Запослени има право на накнаду плате док је на породиљском одсуству или док одсуствује с рада ради неге детета или другог лица, према општим прописима о раду и посебним прописима.


ПРАВО НА НАКНАДУ ТРОШКОВА И НА ДРУГА ПРИМАЊА

Члан 177.

Запослени има право на накнаду трошкова: 
-за долазак на рад и одлазак с рада у висини цене превозне карте у градском, приградском или међуградском саобраћају, ако послодавац није обезбедио сопствени превоз;
-за време проведено на службеном путу у земљи или иностранству; 
-за смештај и исхрану док ради и борави на терену 

и на накнаду трошкова који су изазвани привременим или трајним премештајем у друго место рада.

Накнада трошкова превоза исплаћује се најкасније до 10. у месецу за претходни месец. 


Члан 178.

Запослени има право на регрес за коришћење годишњег одмора у висини од минимум 50.000 динара и још по 12.000 динара за свако малолетно дете.

Регрес за коришћење годишњег одмора се исплаћује до 01. јуна сваке године.

Члан 179.

Запослени има право на накнаду трошкова за исхрану у току рада-топли оброк у висини од најмање 500 динара по радном дану.

Топли оброк се исплаћује у роковима из члана 157. став 2 овог Закона.

Члан 180.

Послодавац је дужан да исплати, у складу са општим актом:


1) запосленом отпремнину при одласку у пензију, у висини из чл. 144 овог Закона;

2) запосленом коме престане радни однос због протека два месеца откад је 

постао нераспоређен у висини из члана 144 овог Закона;
3) запосленом накнаду трошкова погребних услуга у случају смрти члана уже породице, а члановима уже породице у случају смрти запосленог;


4) запосленом накнаду штете због повреде на раду или професионалног обољења;

5) деци запосленог старости до 15 година живота да обезбеди поклон за Божић и Нову годину у вредности неопорезивог износа који је предвиђен законом којим се уређује порез на доходак грађана;

6) запосленом јубиларну награду најмање у висини бруто просечне месечне зараде по запосленом у Републици Србији према објављеном податку органа надлежног за послове статистике за последњи месец у претходној календарској години у односу на календарску годину у којој се јубиларна награда остварује; 

7) запосленом солидарну помоћ најмање у висини просечне месечне зараде без пореза и доприноса по запосленом у Републици Србији према објављеном податку органа надлежног за послове статистике за последњи месец у претходној календарској години у односу на календарску годину у којој се јубиларна награда остварује;
Члановима уже породице, у смислу става 1 тачка 3 овог члана, сматрају се родитељ, старатељ, усвојилац, брачни друг и дете или усвојеник запосленог.


Послодавац може запосленима уплаћивати премију за добровољно додатно пензијско осигурање, колективно осигурање од последица незгода и колективно осигурање за случај тежих болести и хируршких интервенција, а у циљу спровођења квалитетне додатне социјалне заштите.


Члан 181 .

Посебним колективним уговором за правосуђе може да се утврди право на друга примања.
Члан 182.

Примена других прописа



Ако овим законом, прописима донетим на основу овог закона и посебним колективним уговором за правосуђе није другачије прописано, на права и дужности, рад и радне односе запослених у правосуђу, примењују се општи прописи о раду и закон којим се уређује општи управни поступак.


НАДЗОР НАД СПРОВОЂЕЊЕМ ЗАКОНА

Члан 183.

Спровођење овог закона надзире Министарство надлежно за послове управе преко управне инспекције.

Члан 184.

Управни инспектор надзире:

1) усклађеност Правилника са законом и другим прописима;

2) усклађеност попуњавања радних места са Правилником и кадровским планом;

3) законитост спровођења интерног и јавног конкурса;

4) законитост распоређивања, премештаја и напредовања;

5) благовременост и правилност достављања података који се уписују у Централну кадровску евиденцију;

6) друга питања везана за радне односе у правосудним органима.

Члан 185.

Управни инспектор дужан је да поступи по свакој представци из своје надлежности и да подносиоца представке обавести о исходу свог поступања.

Ако управни инспектор утврди незаконитост или неправилност у спровођењу закона, других прописа и општих аката, предузима мере на које је овлашћен законом којим се уређује управна инспекција.

Управни инспектор може жалбеним комисијама предложити да по основу службеног надзора пониште или укину незаконита коначна решења којима је одлучено о неком праву или дужности запосленог у правосуђу.
ПРЕЛАЗНЕ И ЗАВРШНЕ ОДРЕДБЕ

Члан 186.

Судски пословник биће усклађен са овим Законом до 31. јануара 2027. године.

Акти Правосудних савета које су предвиђене овим законом биће донети до 31. јануара 2027. године.

Чланови жалбених комисија биће именовани до 31. јануара 2027. године.

Актима Врховног суда Србије и Врховног јавног тужиоца уподобиће се, до 01. марта 2027. године, положаји у судовима и јавним тужилаштвима са звањима из овог закона.
Распоређивање запослених у правосуђу према правилницима о унутрашњем уређењу и систематизацији радних места у правосудним органима, усклађеним са овим законом и пратећим подзаконским актима, извршиће се до 01. марта 2027. године.

Уподобљављавање са новим звањима и распоређивање запослених на радна места у складу са овим Законом ће се извршити на основу радног стажа у правосудним органима.
Запослени у правосудним органима који се налазе у радном односу у тренутку ступања на снагу овог закона, а немају положен државни испит/стручни испит, сматраће се да су га положили уколико су у тренутку ступања на снагу овог закона вршили послове у правосудном органу у периоду дужем од 3 године.
Поступци одлучивања о правима, обавезама и одговорностима запослених који су започети до ступања на снагу овог закона окончаће се применом прописа према којима су започети.

Пробни рад и приправнички стаж који су започети до ступања на снагу овог закона окончаће се применом прописа према којима су започети.

Члан 187.

Посебан колективни уговор за државне органе примењује се, изузев одредаба које су у супротности са овим законом, док не ступи на снагу Посебан колективни уговор за правосудне органе, који ће бити закључен према овом закону и то до 01.07.2026. године.

Члан 188.

Даном ступања на снагу овог закона престају да важе одредбе чл. 59-72 и чл. 87 став 3 Закон о уређењу судова.
Члан 189.

Овај закон ступа на снагу 8 дана од дана објављивања у "Службеном гласнику Републике Србије".

